الصليبيين ، حركه و جيوش اوروبيه مسيحيه لاتينيه ( كاتوليكيه ) هاجمت الشرق الأوسط من اواخر القرن الحداشر لغاية حوالى القرن الستاشر. اسس الحركه اوربان التانى بابا الكاتوليك اللاتين سنة 1095 و روج ليها قسسه و رهبان كاتوليك زى بيير الناسك ( بطرس الناسك ) بحجة تحرير الأراضى المقدسه فى فلسطين من المسلمين و محاربة العلمانيين و الخارجين عن الكنيسه اللاتينيه فى اوروبا. الصليبيين كانو لاتين تابعين للكنيسه الكاتوليكيه فى غرب اوروبا فى فترة العصور الوسطى بس ، و ما لهمش علاقه بالمسيحيين البيزنطيين ( اليونانيين ) او الشرقيين فى مصر و الشام و غيرهم اللى كان الصليبيين بيعتبروهم هما والعلمانيين الاوروبيين من ضمن اعدائهم. الحركه الصليبيه كانت مزيج من الهوس الدينى و الخرافات الممزوجه بمطامع دنيويه و سياسيه. فى الاصل ما كانش اسمهم صليبيين لكن عادة كانو بيتسمو حجاج. فى فترات لاحقه اتسمو صليبيين لإنهم كانو بيشيلو صلبان و بيحطو بادجات الصليب على هدومهم بعد تأدية قسم فى الكنايس كان اسمه " أخد الصليب ". باباوات الكنيسه الكاتوليكيه وعدوا المشاركين فى الحروب الصليبيه بالغفران وفى فتره معينه مع انتشار الفساد بقت بتتباع صكوك اسمها " صكوك الغفران ". فى الشرق اتسمو " فرنج " او " فرنجه " من ناحيه لإن معظم الحملات الصليبيه كان بيطغى عليها الطابع الفرنساوى و من ناحيه تانيه لتميزهم عن المسيحيين الشرقيين اللى ما كانش ليهم دخل فى الموضوع و عانو مع المسلمين هما و اليهود.